Manises completa la instal·lació de l’enllumenat públic de La Mallà
27 de febrer de 2025

· Finalitza la quarta fase del projecte que resol una reivindicació del veïnat

Manises, 27 de febrer de 2025.- L'Ajuntament de Manises ha finalitzat la quarta i última fase de la instal·lació de l'enllumenat públic de la zona residencial de la urbanització de La Mallà de Manises. S'ha canviat el transformador i s'ha reposat el cablejat del projecte ja iniciat en la zona urbanitzable, la qual cosa ha permés posar en marxa ja les faroles que faltaven.

El regidor de Medi Ambient de l'Ajuntament de Manises, Rafael Mercader, ha assegurat que "amb aquests treballs s’ha culminat un projecte essencial per a il·luminar la zona residencial de la urbanització La Mallà en terreny urbà, una fita que resol una reivindicació del veïnat, la qual cosa reforça la seguretat d’aquesta zona del terme municipal".

L'any 2019 es va completat la tercera fase de les dotacions de mitja tensió, amb una instal·lació de 6.9 kw de potència a la zona de La Gavina. Una altra de 10 kw es va realitzar l'any 2017 a Mas de Nadal i, la primera, en l'any 2015, va ser de 8.5 kw a la zona de Fumarell.

Durant tots aquests anys, l’Ajuntament de Manises ha realitzat tots els treballs que són de la seua competència, a més de gestionar i intermediar amb l’empresa subministradora d’electricitat, Iberdrola, per a desbloquejar la situació i donar una solució real i efectiva en les zones urbanitzables de La Mallà, on únicament es pot actuar pel que fa a l’enllumenament públic. Amb aquesta quarta fase, finalitza l’actuació del consistori maniser, ja que, fins que, en aquesta zona no s’urbanitze, no hi ha possibilitat d’ampliació de l’enllumenat públic.